  Виталий Пронин Туннэ ужзэ йылаз-пумаз вуттэ Россиысь инвестиционной форум. Кыӵе вормонъёсын Сочиысь бертэ Удмуртиысь делегация? Удмуртиысь кивалтэт валче ужаны огкыл кутӥз пӧртэм ёзъёсын. Удмуртилэн Тӧроез Александр Бречалов, шаерысьтымы ужбергатӥсьёс но азьветлӥсьёс пӧртэм ужрадъёсы пыриськизы. Удмуртиысь кивалтэт валче ужаны огкыл кутӥз Покчи но шоро-куспо ужбергатонэз азинтонъя Россиысь банкен, Туризмъя федерал агентствоен, кусып тупатӥз Киров но Ульяновск улосвылъёсын. Али Удмуртилэн Тӧроез пӧртэм кенешонъёсы пыриське. Тодмо луиз, кызьы азьланяз элькунмы ужалоз «Мечел» огазеяськонэ пырись предприятиосын. Вераськон мынэ «Ижстальын» поттэм кортэз Татарстанысь «КамАЗ» предприятие нуллон, Беларусе поттан сярысь. Удмуртиын лэсьтэмын луоз дышетонэз азинтонъя концепция, вуоно кивалтӥсьёслы но ужбергатӥсьёсы дышетонъя программаос. Та ужын юрттӥськозы Россиысь Президент бордысь Калык хозяйствоя но кун службая академиысь тодӥсь-валась адямиос. Сочиын ортчем берло кенешонъёс пӧлысь - улосвылъёсын улон шоры выль сямен учкон сярысь. Кызьы пусйиз Александр Владимирович, Удмуртилэн командаез - со проектъёсты улонэ пыӵатыны инъет. Команда со нырысь ик адямиос, кудъёсыз ялан дышетско, асьсэзыс улонын шедьто но уг кышкало шуг-секытъёслэсь. - Оглом вераса, форум туэ мыным кельшиз. Вераськонъёс пайдаё ортчизы. Туж умой кенешон вал федерацилэн но улосвылъёслэн кусыпъёссы сярысь, - форумез дунъяса, вераз Александр Бречалов. Сергей Захаров Туспуктэм: udmdunne.ru  